UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS DIREKTIV om opvarmningsanlæg til motorkøretøjer og påhængskøretøjer dertil, om ændring af Rådets direktiv 1970/156/EØF og om ophævelse Rådets direktiv 1978/548/EØF - OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. PROCEDURE

Forslaget, KOM(1998) 526 endelig udg. / 1998/0277 (COD) blev forelagt Rådet og Parlamentet den 28. september 1998 i overensstemmelse med traktatens artikel 95 (EFT C 326 af 24.10.1998, s. 4).

Det Økonomiske og Sociale udvalg afgav udtalelse den 27. januar 1999 (EFT C 101 af 12.4.1999, s. 15).

Som led i den fælles beslutningsprocedure afgav Europa-Parlamentet udtalelse ved førstebehandlingen den 13. april 1999 (EFT C 219 af 30.7.1999, s. 58). Europa-Parlamentet vedtog 11 ændringsforslag, som alle var af redaktionel eller teknisk art. Kommissionen forelagde et ændret forslag den 13. august 1999, i hvilket det havde accepteret 9 af Europa-Parlamentets ændringsforslag (EFT C 116 E af 26.4.2000, s. 2).

Rådets fælles holdning blev vedtaget enstemmigt den 17. november 2000 (EFT C 36 af 2.2.2001, s. 1). Kommissionen accepterede den fælles holdning.

Den 14. marts 2001 vedtog Europa-Parlamentet ved andenbehandlingen 2 ændringsforlag til Rådets fælles holdning.

I denne udtalelse gør Kommissionen rede for sin holdning til Europa-Parlamentets to ændringsforslag i henhold til traktatens artikel 251, stk. 2.

2. Formålet med forslaget

Formålet med forslaget er at udvide anvendelsesområdet for Rådets direktiv 1978/548/EØF, så det ikke blot omfatter personbiler (M1-køretøjer) men alle klasser af køretøjer, dvs. M, N og O (køretøjer til person- og varebefordring samt påhængskøretøjer). Derudover indføres der nye sikkerheds- og miljøforskrifter for forbrændingsvarmeanlæg, der fungerer uafhængigt af motoren, og disse forskrifter erstatter national lovgivning på dette område. Forskrifterne sikrer, at anlæggene opfylder de højeste sikkerhedsstandarder, der kan opnås med dagens teknologi. Endelig rettes direktivets administrative bestemmelser ind efter rammedirektivet om procedurerne for typegodkendelse af motorkøretøjer og påhængskøretøjer (rådsdirektiv 1970/156/EØF med senere ændringer).

3. Kommissionens holdning til Europa-Parlamentets ændringsforslag

Begge ændringsforslag er af meget teknisk art, og griber ikke ind i sikkerhedsforskrifterne. Kommissionen kan acceptere de to ændringsforslag.

I henhold til ændringsforslag 1 begrænses kravet om, at forbrændingskammeret og varmeveksleren skal kunne tåle et bestemt tryk, til opvarmningsanlæg, der anvender vand som varmeoverførende medium. For anlæg, der anvender luft som varmeoverførende medium, anvendes den tæthedsprøve, der er beskrevet i bilag IV, punkt 2.2.

I henhold til ændringsforslag 2 tilføjes et krav om, at brændstoftilførslen skal stoppes, når køretøjets motor er stoppet (del 1), og der dispenseres fra dette krav for så vidt angår manuelt betjente opvarmningsanlæg (del 2). Da opvarmningsanlæg, der anvender autogas (LPG), i øjeblikket ikke er omfattet af dette direktiv, kan ændringsforlagets del 2 accepteres.

Kommissionens forslag ændres derfor som følger:

* Bilag VII, punkt 1.3:

Forbrændingskammeret og varmeveksleren i varmeanlæg, der anvender vand som varmeoverførende medium, skal kunne tåle et tryk på det dobbelte af det normale arbejdstryk, dog mindst 2 bar (overtryk). Prøvetrykket skal være angivet i oplysningsskemaet.

* Bilag VII, punkt 2.8:

Varmeanlægget skal afbrydes automatisk og brændstoftilførslen skal stoppes inden for 5 sekunder efter at køretøjets motor er stoppet. Hvis en manuelt betjent anordning allerede er aktiveret, må varmeanlægget fortsætte med at være i drift.

4. Konklusioner

I henhold til artikel 250, stk. 2, i EF-traktaten ændrer Kommissionen sit forslag i overensstemmelse med ovenstående.